Hjemmehjælperne i Aalborg kommer til at køre alene ud på nattevagt. Det ligger fast, efter politikerne har behandlet sagen endnu en gang.

 

Ældre- og Handicapudvalget i Aalborg Kommune kunne godt forstå de ansattes bekymring over at skulle arbejde alene om natten. Alligevel var udvalgets medlemmer enige om, at finde de krævede syv til ti millioner kroner ved at fjerne den faste dobbeltbemanding i nattetimerne. Ifølge rådmand Tina French Nielsen vil der dog stadig være to ansatte til op mod halvdelen af vagterne, blandt andet fordi nogle af de ældre skal løftes og vendes.